Zemljotres u San Francisku 1906.
Zemljotres u San Francisku 1906. pogodio je San Francisco i obalu sjeverne Kalifornije 18. aprila 1906. u 5:12. Najšire prihvaćena procjena magnitude zemljotresa jest 7,9 Mw, ali iznose se i druge vrijednosti, od 7,7, pa čak do 8,25. Glavni epicentar bio je u moru, približno 3,2 km od grada. Potres se osjetio od Oregona do Los Angelesa i sve do centralne Nevade. Zemljotres i požar koji je uslijedio pamte se kao jedna od najvećih prirodnih katastrofa u historiji Sjedinjenih Američkih Država uz uragan u Galvestonu 1900. i uragan Katrinu 2005. Procjenjuje se da je od zemljotresa i požara stradalo više od 3.000 ljudi i to je najsmrtonosnija prirodna katastrofa u historiji Kalifornije.